Source: http://www.demagog.sk/diskusie/729/kosice-komunalne-volby
Timestamp: 2018-12-13 22:40:12+00:00
Document Index: 9467635

Matched Legal Cases: ['súd ', 'Súd ', 'súd ', 'súd ', 'súd ', '§ 6', '§6', '§ 39', '§ 39', 'súd ', 'súd ', 'súd ', 'súd ', '§ 11']

Demagog.sk - Košice: komunálne voľby
Košice: komunálne voľby
Iné, 22. októbra 2018. (videozáznam relácie)
RTVS v súvislosti s novembrovými komunálnymi voľbami pripravila sériu predvolebných diskusií s kandidátmi na primátorov krajských miest. Séria diskusií bola zahájená 22. októbra s kandidátmi na primátora Košíc. Demagog.SK overil všetky výroky kandidátov, ktorí majú najväčšiu šancu získať kreslo primátora podľa bookmakerov stávkovej kancelárie Tipsport.
„EEI nemá právoplatnú zmluvu v meste Košice na parkovanie, zmluva je neplatná”“
Čo sa týka zmluvy medzi spoločnosťou EEI a mestom Košice o prevádzkovaní parkovania možno povedať že je momentálne podaná žaloba na súd pre neplatnosť zmluvy,. Súd sa bude touto záležitosťou zaoberať. Pred rozhodnutím súdu nemožno definitívne označiť túto zmluvu za neplatnú, avšak podľa právnej analýzy tejto zmluvy od UPJŠ ide o zjavné porušenie zákona pri jej uzatváraní. Preto mesto podalo na spoločnosť EEI žalobu týkajúcu sa neplatnosti zmluvy. Keďže nemožno definitívne označiť zmluvu za neplatnú, hodnotíme tento výrok ako neoveriteľný.
Neplatné sú právne úkony, ktorým chýba niektorá náležitosť, ktorú zákon vyžaduje pod sankciou neplatnosti. Rozlišujeme absolútnu neplatnosť a relatívnu neplatnosť. V Občianskom zákonníku platí zásada, že neplatné právne úkony sú neplatné absolútne, pokiaľ ich zákon nevyhlasuje za relatívne neplatné. Absolútna neplatnosť nastáva priamo zo zákona (ex lege) a pôsobí voči každému, takže každý sa jej môže dovolať. Na absolútnu neplatnosť prihliada súd (alebo iný štátny orgán) aj bez návrhu (ex offo).
18. júna 2018 schválilo mestské zastupiteľstvo Košíc uznesenie o usporiadaní vzťahov medzi mestom Košice a spoločnosťou EEI s.r.o. pri prevádzkovaní parkovacích miest v rezidentských lokalitách. Týmto uznesením žiadali námestníka primátora mesta Košice JUDr. Martina Petruška :
"a) vyzvať spoločnosť EEI s.r.o. na odovzdanie parkovacieho systému v centrálnej mestskej zóne, v rezidentských lokalitách a niektorých ďalších osobitných parkoviskách s poukázaním na neplatnosť nájomnej zmluvy č. 2012001646 zo dňa 30.07.2012 v znení neskorších dodatkov so zreteľom na právne závery uvedené v právnej analýze Právnickej fakulty UPJŠ zo dňa 14.06.2018,
b) rokovať so spoločnosťou EEI s.r.o. o uzatvorení dohody o usporiadaní vzťahov v nadväznosti na odovzdanie parkovacieho systému mestu Košice,
c) predložiť mestskému zastupiteľstvu na schválenie 1. návrh dohody o usporiadaní vzťahov medzi mestom Košice a spoločnosťou EEI s.r.o., 2. návrh na zrušenie uznesení mestského zastupiteľstva, ktoré sa týkali iného spôsobu usporiadania vzťahov ako vyplýva z písm. a)."
Ako je uvádzané v bode a), mestské zastupiteľstvo toto uznesenie prijalo na základe právnej analýzy zmluvy Právnickou fakultou UPJŠ. Tá uvádza že, :„Po preskúmaní obsahu nájomnej zmluvy, skutkových okolností jej uzavretia a relevantnej právnej úpravy platnej a účinnej v čase uzavretia nájomnej zmluvy sú dôvodné pochybnosti o platnosti nájomnej zmluvy. Platnosť nájomnej zmluvy môže byť spochybnená z dôvodu: a) neurčitosti predmetu nájmu a b) rozporu nájomnej zmluvy so zákonom,“. Ako je známe, cestný zákon, platný a účinný v čase uzavretia nájomnej zmluvy s EEI v roku 2012, neumožňoval obciam uzavrieť zmluvu, na základe ktorej by mohli v súlade so zákonom prenechať prevádzku plateného parkovného súkromnej firme.
Mesto preto zvolilo podľa právnikov univerzity uzatvorením nájomnej zmluvy s EEI metódu súkromnoprávnej regulácie zásahov do základných práv a slobôd osôb tam, kde to zákon v čase jej uzatvorenia „nedovoľoval a spôsobom, ktorý zákon neumožňoval“.Konštatovali, že ak mesto realizovalo samosprávnu pôsobnosť v rozpore s cestným zákonom, začalo si vytvárať „na zákone nezávislé právo“. „Podľa nášho názoru je nájomná zmluva vrátane jej dodatkov absolútne neplatná,“ píše sa jednoznačne v posudku. K tomuto záveru dospeli aj z niekoľkých ďalších dôvodov.
Na základe tejto analýzy mestské zastupiteľstvo 17. septembra 2018 vydalo uznesenie v ktorom žiada námestníka primátora mesta Košice JUDr. Martina Petruška :
"a) podať na súd žalobný návrh a to buď jednotlivo alebo v celom rozsahu za účelom odovzdania parkovacieho systému v centrálnej mestskej zóne, v rezidentských lokalitách a niektorých ďalších osobitných parkoviskách s poukázaním na neplatnosť nájomnej zmluvy
č. 2012001646 zo dňa 30.07.2012 v znení neskorších dodatkov a za účelom vydania bezdôvodného obohatenia oproti povinnosti mesta Košice vrátiť ním prijaté plnenia (nájomné) spoločnosti EEI s.r.o., so zreteľom na právne závery uvedené v právnej analýze Právnickej fakulty UPJŠ zo dňa 14.06.2018,
b) opätovne rokovať so spoločnosťou EEI s.r.o. o uzatvorení dohody o usporiadaní vzťahov najmä za účelom odovzdania parkovacieho systému mestu Košice, vrátane možnosti majetkovoprávneho usporiadania vzťahov týkajúcich sa technického zhodnotenia
zrealizovaného spoločnosťou EEI s.r.o., a to aj v rozsahu možnosti započítať kúpnu cenu parkovacieho domu v prípade jeho prevodu v súvislosti s uzavretím dohody o usporiadaní
vzťahov medzi mestom Košice a spoločnosťou EEI s.r.o.,
c) predložiť mestskému zastupiteľstvu na schválenie návrh dohody podľa písm. b)."
„EEI nespravili toľko miest, koľko mali, nedodržali termíny…“
Špecifické informácie o plneniach nájomnej zmluvy medzi mestom Košice a spoločnosťou EEI absentujú, preto výrok v tomto štádiu hodnotíme ako neoveriteľný.
Spoločnosť EEI vybudovala v Košiciach 676 parkovacích miest ich vyznačením na existujúcich spevnených plochách (.pdf, s.8). EEI ďalej informuje o 353 nových miestach, ktoré vznikli stavebnou činnosťou. Celkovo teda išlo o 1029 parkovacích miest. Ako uvádza EEI vo svojom odpočte, viac parkovacích miest nebolo možné vybudovať najmä kvôli odporu miestnych obyvateľov proti výstavbe, vznikli rôzne petície. Podľa odpočtu EEI vzniklo len o 36 parkovacích miest menej, ako bolo schválených v stavebnom konaní. Spoločnosť EEI tvrdí, že splnila všetky dohodnuté záväzky a dodržiavala termíny práce.
Pred zverejnením odpočtu EEI boli zo strany mesta a obyvateľov okolo 200-300 nových vybudovaných parkovacích miest, aj priebežné informácie od samotnej spoločnosti potvrdzoval toto číslo. Priebežne sa objavovali sťažnosti aj na nesplnenie čiastkových limitov v konkrétnych lokalitách.
Absenciu "…špecifických informácií o plneniach mesta Košice a spoločnosti EEI prijatých pri plnení nájomnej zmluvy," konštatuje aj právna analýza Právnickej fakulty UPJŠ. Analýza skôr kritizuje neoprávnenosť a nezákonnosť uzavretia zmluvy ako takej.
Kritika zo strany mesta k nízkemu počtu parkovacích miest je dostupná len z obdobia pred zverejnením dpočtu EEI v septmbri 2017.
„Kúpalisko Červená hviezda malo stáť 2,4 milióna eur, stojí 5 miliónov eur“
Konečná suma za rekonštrukciu kúpaliska Červená hviezda bola podľa uzatvorených zmlúv 4 641 683,72 eur. Pred zadávaním súťaže na rekonštrukciu kúpaliska sa spomínala suma 5 miliónov eur, nakoniec sa prvotná zazmluvnená čiastka znížila na 3,9 milióna eur, k nej boli neskôr pripísané dodatky. Podľa informácií mesta Košice platilo 2 milióny z celej sumy Ministerstvo vnútra SR. Výrok hodnotíme ako nepravdivý.
Realizátorom rekonštrukcie košického kúpaliska Červená hviezda boli spoločnosti Inžinierske stavby, a. s. a Berndorf Bäderbau SK s.r.o., ktoré s mestom uzavreli zmluvu v roku 2015, pôvodne na 3 928 242,98 eur. Zhotoviteľ sa zaviazal dokončiť dielo do konca mája 2016. Následne v novembri 2015 bol k zmluve prijatý dodatok, ktorým sa suma navýšila o 176 506, 44 eur, spolu teda v tomto čase išlo o sumu 4 104 749,42 eur. Následne sa dodatkom č.2 pridalo k sume ešte 205 463,62 eur, spolu teda 4 310 213,04 eur. Dodatkom č.3 sa celková suma navýšila na 4 381 878,92 eur. Vo februári 2017 bola ešte uzatvorená dodatočná zmluva o dielo v hodnote 259 804, 80 eur, dokopy teda ide o sumu 4 641 683,72 eur.
Oficiálny web mesta v auguste 2016 informoval nasledovne: "Náročná renovácia, pri ktorej museli byť dodržané všetky požiadavky pamiatkárov, si vyžiadala celkové finančné náklady vo výške 4,4 milióna Eur. Z toho 2,4 milióna poskytlo Mesto Košice, zvyšné 2 milióny Ministerstvo vnútra Slovenskej republiky."
Suma 2,4 milióna, ktorú uvádza Jaroslav Polaček teda súhlasí len s pôvodnou čiastkou, ktorú zaplatilo mesto Košice. Pôvodná suma, ktorá bola navrhnutá na obnovu kúpaliska, bola dokonca 5 miliónov.
„Futbalový štadión najprv zastupiteľstvo odhlasovalo za 12 miliónov eur, zmluva je ale už na 24 miliónov eur“
Schválené finančné krytie pre futbalový štadión bolo pôvodne 12 mil. eur. Avšak po výsledku verejného obstarávania bola podpísaná zmluva na konečnú sumu 19,47 mil. eur bez DPH, s DPH teda 23,3 milióna eur. Keďže odchýlka vo výroku je menšia ako 5 %, hodnotíme výrok ako pravdivý.
V prijatom uznesení o výstavbe futbalového štadióna v Košiciach sa píše :
"Mesto Košice má zmluvne zabezpečené účelovo určené finančné prostriedky na výstavbu futbalového štadióna = 8 mil. €, ktoré boli vložené do základného imania akciovej spoločnosti Košická Futbalová Aréna (ďalej len KFA, a.s.) (Zmluva o návratnej finančnej výpomoci od MF SR). Ďalším zdrojom financovania výstavby futbalového štadióna = 4 mil. € je dotácia zo štátneho rozpočtu na výstavbu futbalového štadióna kategórie 3 v zmysle smernice UEFA.
Tento finančný objem (12 mil. €) vychádzal z orientačných prepočtov pri spracovávaní overovacej štúdie. Pri spracovávaní Dokumentácie pre územné rozhodnutie pre štadión kategórie 4 UEFA bol predpokladaný finančný limit odhadnutý na 18,5 mil. €.
Nakoľko finančné krytie na realizáciu plne funkčného štadióna 4. kategórie UEFA nebolo postačujúce, pristúpilo sa k optimalizácii projektu a jeho etapizácii s tým, že je možné postaviť štadión po etapách, kde po ukončení 1. etapy by bol v Košiciach vybudovaný plne funkčný futbalový štadión kategórie 3 UEFA, na ktorom sa budú môcť hrať futbalové zápasy najvyššej slovenskej súťaže. Ostatné dve etapy pre konečné docielenie výstavby štadióna kategórie 4 UEFA by sa riešili uplatnením opcie.
Sme presvedčení o tom, že Košice si zaslúžia futbalový štadión, spĺňajúci vyššie kritériá v kategórii 4 v zmysle smernice Európskej futbalovej asociácie (UEFA). Preto bol projektový odhad investičného nákladu, uvedený v propagácii výberu zhotoviteľa, s predpokladanou cenou na výstavbu všetkých troch etáp štadióna, vo výške 18,5 milióna eur. Čiže súčasťou súťažného dialógu pri výbere zhotoviteľa stavby „Košická futbalová aréna – futbalový štadión“ bola okrem stručného popisu predmetu zákazky aj jej celková predpokladaná cena, ktorá zahŕňa predpokladanú hodnotu zákazky za 1., 2. aj 3. etapu, v celkovej výške viac ako 18,5 mil. € (1. etapa = 12 mil. €; 2. etapa = 2,7 mil. €; 3. etapa = 3,8 mil. €).
V rámci súťažného dialógu verejný obstarávateľ viedol diskusie s tromi uchádzačmi o optimálnom fázovaní výstavby štadióna. Po ukončení tohto dialógu predložili všetci traja uchádzači súťažné ponuky. Úspešným uchádzačom sa stala skupina dodávateľov AVA — stav, s. r. o., Galanta a OHL ŽS SK, a. s., Bratislava s cenou za 1. etapu vo výške 14 115 000 €, za 2. etapu 2 935 000 € a za 3. etapu 2 420 000 €. Čiže celková cena (bez DPH) je 19 470 000 €. "
„Mesto Košice nie je hlavným organizátorom majstrovstiev sveta v hokeji, je len suborganizátorom.“
Hlavným organizátorom majstrovstiev sveta v hokeji, ktoré sa budú v roku 2019 konať v Bratislave a v Košiciach, je Medzinárodná hokejová federácia. O usporiadanie sa stará Organizačný výbor v tomto prípade v spolupráci s mestom Košice a Košickým samosprávnym krajom. Mesto Košice je teda skutočne len suborganizátorom. Výrok hodnotíme ako pravdivý.
„… že zmluva je neplatná, to môže povedať len súd…“
Neplatné sú právne úkony, ktorým chýba niektorá náležitosť, ktorú zákon vyžaduje pod sankciou neplatnosti. Rozlišujeme absolútnu neplatnosť a relatívnu neplatnosť. V Občianskom zákonníku platí zásada, že neplatné právne úkony sú neplatné absolútne, pokiaľ ich zákon nevyhlasuje za relatívne neplatné. Absolútna neplatnosť nastáva priamo zo zákona (ex lege) a pôsobí voči každému, takže každý sa jej môže dovolať. Na absolútnu neplatnosť prihliada súd (alebo iný štátny orgán) aj bez návrhu (ex offo). Výrok hodnotíme ako pravdivý.
Výrok odznel v súvislosti so snahou mesta Košice prevziať späť systém parkovania na svojom území. Všetko totiž nasvedčuje tomu, že zmluva, ktorú uzavrelo s parkovacou spoločnosťou EEI ešte v roku 2012, je neplatná. Túto skutočnosť skonštatovala aj analýza Právnickej fakulty Univerzity Pavla Jozefa Šafárika v Košiciach, podľa ktorej je zmluva protiprávna. Táto analýza (.zip) vznikla ako podklad pre poslancov mestského zastupiteľstva na zasadnutie, ktoré sa uskutočnilo dňa 12. februára 2018. Na analýzu reagovali aj právnici firmy EEI. Podľa nich "Dokument právnickej fakulty nie je právne záväzný a na jeho základe sa nikto nemôže domáhať akýchkoľvek nárokov voči EEI", taktiež že " javí známky účelovosti, hoci sa deklaruje charakter nezávislého posúdenia. Svojím obsahom veľmi selektívne vyhodnocuje jednotlivé objektívne skutočnosti“. Mestské zastupiteľstvo 17. septembra 2018 vydalo uznesenie v ktorom žiada námestníka primátora mesta Košice JUDr. Martina Petruška o podanie žaloby voči spoločnosti EEI.
Predmetná nájomná zmluva bola uzatvorená medzi Mestom Košice a spoločnosťou EEI s.r.o. dňa 30. júla 2012. Táto zmluva bola uzatvorená v čase, keď zákon č. 135/1961 Zb. (Cestný zákon) v § 6a ods. 2 upravoval, že výnos úhrad za dočasné parkovanie motorových vozidiel je príjmom obce. Možnosť poveriť inú právnickú osobu prevádzkovaním parkovacích miest bola zavedená novelou zákona platnou až od 30.11.2013 (zákon č. 388/2013). Taktiež touto novelou bol §6a doplnení odsekom 3 v takomto znení: "Výnos úhrad za dočasné parkovanie motorových vozidiel je príjmom obce; to neplatí, ak je prevádzka parkovacích miest zabezpečovaná podľa odseku 2, keď predmetný výnos úhrad za dočasné parkovanie je príjmom na prevádzku parkovacích miest poverenej právnickej osoby."
Z týchto okolností je zrejmé, že v čase uzatvorenia nájomnej zmluvy nebola možnosť ju v takom znení, v akom bola uzatvorená, uzatvoriť právne platným spôsobom. Podľa § 39 Občianskeho zákonníka je totiž neplatný právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. Neplatnosť právneho úkonu podľa § 39 Občianskeho zákonníka má povahu absolútnej neplatnosti.
Rozpor právneho úkonu (zmluvy) so zákonom je objektívnou skutočnosťou. Takýto právny úkon nemá následky zamýšľané účastníkmi bez ohľadu na to, ktorý z účastníkov právneho úkonu tento rozpor spôsobil a či niektorý z účastníkov konal v dobrej viere. Právny úkon, ktorý svojím obsahom alebo účelom odporuje zákonu, obchádza ho alebo sa prieči dobrým mravom, je od začiatku absolútne neplatný bez ohľadu na to, či títo účastníci o neplatnosti vedeli.
„Mestské zastupiteľstvo schválilo podanie na súd (voči firme EEI), ktoré sa týka vzájomného finančného vyrovnania a zároveň aj platnosti a neplatnosti zmluvy“
Mestské zastupiteľstvo 17. septembra 2018 schválilo uznesenie v ktorom žiada námestníka primátora mesta Košice JUDr. Martina Petruška o podanie žaloby voči spoločnosti EEI. Výrok hodnotíme ako pravdivý.
Konkrétne sa v uznesení uvádza:
a) podať na súd žalobný návrh a to buď jednotlivo alebo v celom rozsahu za účelom odovzdania parkovacieho systému v centrálnej mestskej zóne, v rezidentských lokalitách a niektorých ďalších osobitných parkoviskách s poukázaním na neplatnosť nájomnej zmluvy
c) predložiť mestskému zastupiteľstvu na schválenie návrh dohody podľa písm. b).
„EEI dala predbežné opatrenie na súd (vo veci sporu s mestom o poskytovaní parkovania, pozn.)“
Spoločnosť EEI podala žalobu na mesto Košice ohľadom všeobecného záväzného nariadenia, ktorým mesto chcelo prevziať správu nad systémom parkovania. Výrok hodnotíme ako pravdivý.
Mesto Košice zatiaľ nemôže od spoločnosti EEI prevziať parkovací systém do svojej správy. Vyplýva to z neodkladného opatrenia súdu, na ktorý sa so žalobou obrátila parkovacia spoločnosť. Nepáči sa jej plán mesta, ktoré chcelo správu prevziať prostredníctvom všeobecne záväzného nariadenia (VZN). Mesto Košice avizovalo, že sa proti rozhodnutiu súdu odvolá. Okresný súd Bratislava I prikázal mestu poskytovať spoločnosti EEI súčinnosť pri prevádzkovaní verejných platených parkovísk a výbere parkovného na jeho území v zmysle nájomnej zmluvy z roku 2012 a jej dodatkov. Platí to do času skončenia zmluvy alebo do prípadného súdneho rozhodnutia o jej neplatnosti.
„My sme dnes podali odvolanie (voči žiadosti EEI o predbežné opatrenie na súde vo veci sporom medzi EEI a mestom Košice)“
Najnovšia správa, uverejnená na webe mesta Košice týkajúca sa vzťahov s firmou EEI, ktorá mala zabezpečiť parkovacie miesta a systém parkovania v Košiciach, je zo septembra 2018. Keďže web mesta neobsahuje aktuálnejšie informácie, požiadali sme o vyjadrenie magistrát a pravdivosť výroku nám potvrdil riaditeľ magistrátu mesta Košice. Výrok preto hodnotíme ako pravdivý.
O spore s firmou EEI informuje správa zo septembra 2018 nasledovne: "Od februárového zasadnutia mestského zastupiteľstva prebiehajú rokovania, za akých podmienok môže mesto prevziať od EEI parkovací systém. Finančné nároky EEI však boli doteraz pre mesto neprijateľné. Keďže k dohode na finančnom vyrovnaní nedošlo, dalo mesto spoločnosti EEI veľmi ústretový návrh. Podľa neho by mesto odkúpilo od spoločnosti EEI všetky zariadenia a prevzalo prevádzkovanie celého parkovacieho systému. A výšku finančného vyrovnania, na ktorom sa nevie mesto a EEI dohodnúť, by určil nezávislý súd. Takáto dohoda by naviac zabránila vzniku akýchkoľvek ďalších škôd.
„K dohode nedošlo a mestu nezostáva iné, ako sa svojich práv domáhať na súde. Preto predkladáme poslancom návrh na ďalší postup pri tomto spore," uzatvára Martin Petruško. Po schválení ďalšieho postupu mestským zastupiteľstvom sú odborné útvary mesta a mestská polícia začať s konkrétnymi prípravami na prevzatie parkovacieho systému, tak aby od 1. januára 2019 bolo parkovanie v Košiciach výhradne v rukách mesta Košice."
Mestské zastupiteľstvo následne 17. septembra 2018 schválilo uznesenie v ktorom žiada námestníka primátora mesta Košice JUDr. Martina Petruška o podanie žaloby voči spoločnosti EEI.
„Komunikujeme s inými mestami, aby sme platené parkovanie vedeli riešiť sami, na úrovni mestskej polície“
Webstránka mesta Košice neobsahuje podobné informácie, preto sme o vyjadrenie požiadali magistrát, riaditeľ magistrátu mesta Košice potvrdil, že takáto komunikácia prebieha. Výrok preto hodnotíme ako pravdivý.
„Zmluvu (akúkoľvek, pozn.) je možné vypovedať zo zákonných dôvodov a vtedy, keď je porušená…“
Výpoveď zmluvy je jednostranným úkonom niektorej zo zmluvných strán. Ide o prejav vôle niektorej zo strán ukončiť zmluvný vzťah, ktorý sa ruší uplynutím dohodnutej alebo zákonom stanovenej výpovednej lehoty. Možné dôvody vypovedania zmluvy upravujú zákony. Zmluva sa ruší od okamihu uplynutia výpovednej lehoty. Zmluva môže byť vypovedaná aj v prípade porušenia zmluvných záväzkov. Výrok hodnotíme ako pravdivý.
„Integrovaný dopravný systém spravujú mesto a kraj spoločne“
Integrovaný dopravný systém spravujú samosprávy mesto a kraj spoločne. Dohodu o spolupráci samospráv pri realizácii integrovaného dopravného systému verejnej osobnej dopravy podpísali 19. januára 2009 vtedajší predseda Košického samosprávneho kraja Zdenko Trebuľa a vtedajší primátor Mesta Košice František Knapík. Výrok hodnotíme ako pravdivý.
„Na Sládkovičovej bude 52 nájomných mestských bytov“
Na Sládkovičovej ulici v Košiciach by malo byť budúci rok zrekonštruovaných spolu 54 nájomných, tzv. sociálnych bytov. Výrok hodnotíme ako pravdivý aj napriek miernej nepresnosti.
Ešte v roku 2016 zverejnilo mesto Košice ponuku uchádzať sa o možnosť sociálneho bývania na Sládkovičovej ulici. Ako uvádza na svojej stránke, pripravilo „žiadosť o poskytnutie podpory (úveru) na rekonštrukciu bytového domu Sládkovičova 3, ktorou sa vytvorí celkovo 54 jedno a dvojizbových bytov."
Ide o tzv. sociálne byty pre rodiny s nízkym príjmom, ktorého podmienky na svojej stránke zverejnilo mesto. Záujemcovia sa tak mohli sami hlásiť po vyplnení žiadosti. Čo sa týka samotnej realizácie stavby, jej prípravu mesto zahájilo ešte v roku 2014, v roku 2016 vyhlásilo výzvu pre záujemcov a so samotnou stavbou sa začalo o rok neskôr, v roku 2017. Jej ukončenie je podľa medializovaných informácií naplánované na rok 2019.
„Máme projekt Krásna — domov seniorov“
Verejne dostupné informácie potvrdzujú, že v mestskej časti Košice — Krásna sa plánoval projekt výstavby komunitného centra, ktoré by obsahovalo aj domov dôchodcov. Výrok hodnotíme ako pravdivý.
V košickej mestskej časti Krásna je naplánované vybudovanie komunitného centra. Starosta mestskej časti opísal toto centrum nasledovne: „Ide o domov dôchodcov pre dvanásť klientov, bude tam denný stacionár pre seniorov. Čo je podstatné, bude tam zariadenie opatrovateľskej služby, pre tých, ktorí budú potrebovať aj odbornú lekársku starostlivosť. Takisto sa tam bude nachádzať útulok pre matky s deťmi,“ Rádio Košice ďalej informuje: "Finančné investície na celú výstavbu projektu, predstavujú sumu okolo dvoch miliónov eur. O celkovej koncepcii centra, teda či pôjde o príspevkovú alebo neziskovú organizáciu, zatiaľ nie je rozhodnuté,".
Facebook stránka mestskej časti Krásna obsahuje post z októbra 2017, ktorý zobrazuje nákres pozemku s budúcim komunitným centrom a v popise uvádza nasledovné: "Komunitné a sociálne centrum na mieste bývalého miestneho úradu. Plánovaná výstavba podľa informácií z Magistrátu mesta Košice — rok 2018." Facebook stránka odkazuje na video TV Košice. V danom období malo prebiehať stavebné konanie a plánovala sa výstavba začiatkom roka 2018.
„Máme spoluprácu s otcom Gombitom“
Webová stránka Oáza — nádej pre nový život n.o., organizácie, ktorú vedie kňaz Peter Gombita, potvrdzuje, že organizáciu podporuje mesto Košice a Košický samosprávny kraj. Nezisková organizácia pomáha ľuďom v krízových situáciách. Výrok hodnotíme ako pravdivý.
„2021 budeme hostiť Olympijský festival a máme na to prisľúbené peniaze (od olympijskeho výboru a od vlády)“
Košice sa v roku 2021 stanú dejiskom Európskeho olympijského festivalu mládeže, ktorý organizuje Slovenský olympijský výbor a Európsky olympijský výbor. Na organizácii sa spolu s výbormi a mestom podieľa aj Košický samosprávny kraj, organizácia Košice Turizmus, Technická univerzita a športové zväzy. Finančnú pomoc s budovaním a rekonštrukciou infraštruktúry prisľúbila Vláda SR. Výrok hodnotíme ako pravdivý.
V roku 2021 sa má v Košiciach uskutočniť Európsky olympijský festival mládeže. V súvislosti s organizáciou podujatia boli podpísané nasledujúce dokumenty: ".…hostiteľská zmluva medzi EOV (Európsky olympijský výbor), SOV (Slovenský olympijský výbor) a mestom Košice, ďalej Memorandum o spolupráci medzi mestom Košice, Košickým samosprávnym krajom (KSK), SOV, organizáciou Košice Turizmus a Technickou univerzitou, a tiež Memorandum medzi mestom Košice, SOV a desiatimi športovými zväzmi."
Vláda SR vo svojom programovom vyhlásení (.pdf, s. 38) prisľúbila, že: "…podporí kandidatúru a organizovanie vrcholových medzinárodných športových podujatí na Slovensku, okrem iných MS v ľadovom hokeji v roku 2019, kandidatúru mesta Košice na usporiadanie Európskeho olympijského festivalu mládeže EYOF 2021 a pod., a prijme jasné pravidlá systémového spolufinancovania významných súťaží medzinárodného významu na území SR v kategóriách dospelých i mládeže;". Vláda SR prijala aj návrh na uvoľnenie finančných prostriedkov na dobudovanie Národného tenisového centra Košice a vybudovanie tréningového centra, ktoré budú slúžiť aj počas Európskeho olympijského festivalu.
„Mesto Košice je najväčším zriaďovateľom škôl na Slovensku“
Z informácií, ktoré má na svojej stránke ministerstvo školstva nie je možné vybrať zo zoznamu všetkých škôl na Slovensku len tie, ktoré sú v zriaďovateľskej pôsobnosti miest. Materské školy, základné školy, stredné školy či základné umelecké školy na území mesta Košice zriaďuje buď magistrát, mestská časť, vyšší uzemný celok, cirkev alebo napríklad súkromný zriaďovateľ. Štatistiky, ktoré by porovnávali počty všetkých škôl na Slovensku podľa zriaďovateľa a bolo by z nich zrejmé, kto je najväčším zriaďovateľom či už podľa počtu škôl alebo počtu žiakov, nie sú dostupné. Požiadali sme o vyjadrenie ministerstvo školstva. Výrok zatiaľ hodnotíme ako neoveriteľný.
Na Košice ako najväčšieho zriaďovateľa škôl poukazuje napríklad aj občianske združenie Učená právnická spoločnosť vo svojom texte o športových zariadeniach. "Mesto Košice ako najväčší zriaďovateľ na Slovensku si môže dovoliť rekonštruovať ročne maximálne dva atletické ovály, ktorých cena je za jeden v súčasnosti viac ako 200 tisíc Eur / 4 dráhy, 250 metrov/, na atletický ovál rozmerov na pretekársku činnosť /400 m/ by bolo potrebných okolo 500 tisíc Eur."
Z oficiálnych zdrojov však toto tvrdenie nie je možné potvrdiť.
Minimálne v roku 2007 podľa článku denníka SME platilo, že mesto Košice bolo najväčším zriaďovateľom škôl na Slovensku. V roku 2014 mesto Košice na svojej webstránke publikovalo článok, v ktorom o sebe píše ako o jednom z najväčších zriaďovateľov škôl.
„… prijali sme (mestské zastupiteľstvo, pozn.) aj uznesenie, ktoré sa týka prevzatia parkovacieho systému od 1.1.2019 mestom Košice…“
Na svojom septembrovom zasadnutí schválilo Zastupiteľstvo mesta Košice zmenu VZN č.157 o o dočasnom parkovaní motorových vozidiel na vymedzenom území mesta Košice, ktorého ustanovenie (§ 11b, ods. 5) hovorí: "Od 1. januára 2019 je mesto výlučným prevádzkovateľom parkovacích miest v zóne plateného parkovania podľa tohto nariadenia." Výrok rpeto hodnotíme ako pravdivý.